《画梅酬方山人絜》
清代·姚燮

平生作梅千百纸，干菀华枯无一似。神固不似貌亦失，那识真缄有元始？

大枝诘屈小者樛，墨痕拥肿香不流，姑射匿笑萼绿愁。

性之所昵手辄应，纵漫何惜知者羞？苍溪画客东南来，寸管能抉天心开。

赠我尺幅逾寸宝，悬诸素壁无纤埃。澹澹若使夜月妒，暧暧疑有春风回。

其格坚劲其萼媚，欲落不落香影碎。罗浮仙人娇浓睡，云薄如烟动珠襚。

我还敛手不敢作，聊托幽怀报君意。腰塘万柳啼残莺，春归君亦西将行。

天涯苍莽多棘荆，和神抱骨空尔清。相思自此千里深，虬筇鹤氅天风琴。

频须惠我江南音，我还伫子群玉岑。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。